Document ID: 32008R0402

KOMMISSIONENS FORORDNING (EF) Nr. 402/2008
af 6. maj 2008
om de nærmere regler for indførsel af rug fra Tyrkiet
(kodificeret udgave)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2008/97 af 9. oktober 1997 om gennemførelsesbestemmelser til særordningen for indførsel af olivenolie og visse andre landbrugsprodukter fra Tyrkiet (1), særlig artikel 7, og
ud fra følgende betragtninger:
(1)
Kommissionens forordning (EØF) nr. 2622/71 af 9. december 1971 om de nærmere regler for indførsel af rug fra Tyrkiet (2) er blevet ændret væsentligt ved flere lejligheder (3). Forordningen bør af klarheds- og rationaliseringshensyn kodificeres.
(2)
I forordning (EF) nr. 2008/97 har Rådet vedtaget regler for gennemførelse af den særlige ordning for indførsel af rug fra Tyrkiet, som er fastsat i tillægsprotokollen til associeringsaftalen mellem Det Europæiske Fællesskab og Tyrkiet.
(3)
I denne særlige ordning fastsættes under visse betingelser en nedsættelse af den toldsats, der opkræves ved indførsel af rug fra Tyrkiet. Med henblik herpå skal der foreligge bevis for, at eksportøren faktisk har erlagt den særlige eksportafgift, som han skal betale.
(4)
Der bør i henhold til artikel 5 i forordning (EF) nr. 2008/97 fastsættes nærmere bestemmelser vedrørende beviset for, at den særlige eksportafgift er erlagt.
(5)
De i denne forordning fastsatte foranstaltninger er i overensstemmelse med udtalelse fra Forvaltningskomitéen for korn -
UDSTEDT FØLGENDE FORORDNING:
Artikel 1
Bevis for, at den særlige eksportafgift, der er nævnt i artikel 5 i forordning (EF) nr. 2008/97, er erlagt, sker ved fremlæggelse af varecertifikat A.TR. 1 for den kompetente myndighed i den importerende medlemsstat. I dette tilfælde skal den kompetente myndighed anføre en af de i bilag I angivne påskrifter i rubrikken »Bemærkninger«.
Artikel 2
Forordning (EØF) nr. 2622/71 ophæves.
Henvisninger til den ophævede forordning gælder som henvisninger til nærværende forordning og læses efter sammenligningstabellen i bilag II.
Artikel 3
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 6. maj 2008.

Labels: 2
3
17
18